text: Xavi Boniquet: "Mentiria si digués que no miro la classificació" | Ràdio Sabadell
  Xavi Boniquet: "Mentiria si digués que no miro la classificació"
  Boniquet, en una acció a Saragossa | Críspulo Díaz
  27.11.2019 20:07 Pau Vituri
  Si el protagonista d'ahir a l'Hotel Suís va ser Antonio Romero, lesionat de llarga durada, avui ha estat el torn del futbolista que, precisament, va arribar a mitjans d'agost al Centre d'Esports Sabadell com a recanvi de l'andalús. En les últimes jornades, Xavi Boniquet s'ha convertit en un dels favorits de l'afició del Centre d'Esports Sabadell. "Són coses que no saps com poden sortir, però al Sabadell surten bé en un 99% de possibilitats. És impossible que una persona no vulgui venir aquí, a un equip de Segona Divisió. No era ni una aposta, era un luxe", ha exclamat en roda de premsa. El terrassenc ha demostrat la seva qualitat tècnica quan li ha tocat cobrir la baixa del capità Ángel Martínez en el doble pivot o bé quan Antonio Hidalgo l'ha situat de mitjapunta.
  L'equip, mentrestant, ha tornat avui als entrenaments amb una sessió a porta tancada a la Nova Creu Alta per començar a preparar el partit de dissabte (18h) contra l'Ejea. Un duel de contrastos. El Sabadell duu tres victòries consecutives a casa i els aragonesos són un dels dos equips del grup, juntament amb l'Atlético Levante, que encara no han guanyat a domicili. A Ejea de los Caballeros van signar un acord de filiació amb el Huesca a finals del mes de juny. I aquí es produeix una dualitat. Per a Boniquet, la posició dels de Javi Suárez és "enganyosa" però el seu estil més combinatiu pot afavorir el Centre d'Esports: "Un equip que vol jugar, que proposa futbol i que vol tenir la pilota, quan no la té, pateix més. Prefereixo un equip que vulgui tenir la pilota i que genera més espais quan la perd. Es poden atacar aquests espais".
  L'ex del Badalona també ha demanat valorar el punt aconseguit diumenge al Pedro Sancho contra l'Ebro: "Treure punts fora és molt difícil. S'han de conservar els resultats però l'equip contrari també juga. La lliga està molt competida". En l'últim mes de competició, la mitjana anglesa ha portat el Sabadell a la tercera plaça. I la tendència de les últimes jornades diu que, quan els d'Hidalgo punxen a domicili, els rivals directes també ho fan. "Mentiria si digués que no miro la classificació perquè quan estàs a dalt, t'agrada veure't aquí. També et pots fixar en qui guanya, qui perd... però al final has de dependre de tu mateix. Un o tres punts sempre seran bons, l'important és no perdre", ha reiterat Boniquet.
  El club, mentrestant, segueix amb la seva particular campanya del 'Black Friday'. Fins al mateix dia de partit, els aficionats del Centre d'Esports podran retirar dues entrades al preu d'una, amb un descompte de cinc euros per als socis arlequinats.
  🔊 ÀUDIO #HotelSuís | Xavi Boniquet: "És un luxe jugar al @CESabadell". El migcampista, fugint de tòpics, ha reconegut que ell sí que és dels que mira la classificació durant la temporada #2bg3